
A social listening és a keresőoptimalizálás dilemmája – social listening alapú kulcsszókutatás a Rackhost.hu példáján keresztül

Kutatásomat az a társadalmi trend alapozta meg, miszerint az „internetfüggő” globális szegmens 2040-re elérheti a 4 milliárd főt, beleértve a 60 év feletti népességet is. Így, ma már szinte elengedhetetlen egy vállalkozás esetén az online térben való elérhetőség. Azonban ahhoz, hogy látható legyen a vállalkozás a világhálón, meg kell felelni a legnagyobb keresőmotor, a Google igényeinek. Manapság a Google találati oldalán nehéz az első helyekre kerülni, sőt, egyfajta verseny is folyik a kiemelt organikus találatok megszerzéséért. A keresőoptimalizálás az a folyamat, amely segítséget nyújt a vállalkozásnak, hogy a találati oldalon minél előrébb szerepeljen a weboldala. Azonban a sikeres keresőoptimalizálási tevékenységnek egyik elengedhetetlen eleme az optimális keresési kifejezések megállapítása.
Vizsgálódásomat arra alapoztam, hogy megfordítható-e a kulcsszókutatási metódus, miszerint ahelyett, hogy a Google algoritmusára alapozva kerülnek megállapításra a fő kulcsszavak, a célközönséget az online térben meghallgatva alkossuk meg az optimális keresési kifejezéseket. Kutatásom során arra a kérdésre kerestem a választ, hogy egy újfajta netnográfiai módszer, a social listening implementálható-e a kulcsszókutatási, továbbá keresőoptimalizálási folyamatba. A vizsgálódás során készítettem egy félig strukturált mélyinterjút a Rackhost.hu keresőoptimalizálásért felelős menedzserével. A szakirodalmi áttekintés, valamint az interjú eredményei segítségemre voltak a kutatás előfeltevéseinek pontosabb megfogalmazásában is. Másodelemzésként kulcsszókutatást végeztem, amely során egyaránt alkalmaztam kulcsszótervező szoftvert, illetve a social listening módszerét.
Az előzetesen megfogalmazott négy előfeltevés alapján az elemzés során vizsgáltam az optimális keresési kifejezések megállapítását, a keresési szándékot, a szinonimák jelentőségét, valamint a keresési szándék alapján megállapított keresési kifejezések típusát is. Az eredményeim rávilágítottak arra, hogy a Google algoritmusa jelenleg sokkal pontosabb képet tud adni a fogyasztók keresési szokásairól, mint azt gondolnánk, azonban a social listening módszerrel – a szoftver továbbfejlesztése mellett – következtethetünk a célcsoport keresési szándékára, és egyes jelenségekre, amelyeket érdemes lehet figyelembe venni a keresőoptimalizálás szempontjából.



